হাজার কোটি টাকার ব্যাঙ্ক প্রতারণার অভিযোগ, শহরে চলছে সিবিআই তল্লাশি

কলকাতা: শহরে ফের অ্যাকশন মুডে সিবিআই (CBI Raid)। এক হাজার কোটি টাকার ব্যাঙ্ক প্রতারণার (Bank Fraud Case) অভিযোগে বৃহস্পতিবার আলিপুর-সহ কলকাতার বেশ কয়েকটি জায়গায় তল্লাশি চালাল সিবিআই (CBI Raid In Kolkata)। সূত্রের খবর, রাষ্ট্রায়ত্ত একটি ব্যাঙ্ক থেকে ঋণ নেওয়ার নামে এক হাজার কোটি টাকার জালিয়াতির অভিযোগ ওঠে।সিবিআই সূত্রে খবর, ২০১৪ থেকে ২০২০ সালের মধ্যে এক ফিনান্স সংস্থা এই টাকা তছরুপ করে বলে অভিযোগ।তল্লাশি চলছে একটি ফিনান্স সংস্থার কর্ণধারের অফিস এবং বাড়িতেও।এদিনও তল্লাশি অভিযানে বাড়তি কেন্দ্রীয় বাহিনীকে মোতায়েন করা হয়েছে।

সিবিআই সূত্রে জানা গিয়েছে, হাজার কোটি টাকার ব্যাঙ্ক প্রতারণার একটি মামলায় এই অভিযান। জানা গিয়েছে, রাষ্ট্রায়ত্ত একটি ব্যাঙ্ক থেকে ঋণ নেওয়ার নামে এক হাজার কোটি টাকার জালিয়াতির অভিযোগ ওঠে। পূর্ব কলকাতার ফিনান্স সংস্থার বিরুদ্ধে এই অভিযোগ তোলে ব্যাঙ্ক কর্তৃপক্ষ। তারই ভিত্তিতে তদন্ত শুরু করে সিবিআই।কিন্তু সেখানে অভিযুক্ত ব্যবসায়ীকে না পেয়ে আলিপুর অ‍্যাভিনিউয়ের একটি বাড়িতে গিয়েছেন তাঁরা। পাশাপাশি, কলকাতার আরও একাধিক জায়গায় তল্লাশি চলছে বলে সূত্রের খবর।এই মামলায় আগে সিবিআইয়ের পাশাপাশি অন্য কেন্দ্রীয় সংস্থাগুলিও তদন্ত করেছে। তদন্ত করেছে এনফোর্সমেন্ট ডিরেক্টরেট (ইডি)-ও। আদালতে মামলাও চলেছে। পরে হাইকোর্ট ওই মামলায় সিবিআই তদন্তের নির্দেশ দেয়।

আরও পড়ুন:বালি পাচার মামলায় তৃণমূলকে আক্রমণ দিলীপ ঘোষের!

সিবিআইয়ের সূত্র জানিয়েছে,২০১৪ থেকে ২০২০ সাল পর্যন্ত প্রায় ছ’বছর ধরে একটি রাষ্ট্রায়ত্ত ব্যাঙ্ক থেকে দফায় দফায় কোটি কোটি টাকা ঋণ নিয়ে নয়ছয় করা হয়েছে। ওই ফিনান্স সংস্থা ও তারই একটি শাখা সংস্থার দুই অধিকর্তার বিরুদ্ধেই মূল অভিযোগ সিবিআইয়ের। রাষ্ট্রায়ত্ত ওই ব্যাঙ্কটির দাবি, প্রথম দফায় একটি সংস্থার পক্ষ থেকে ৭৩০ কোটি ৮২ লাখ টাকা ঋণ নেয়। পরের দফায় ২৬০ কোটি ২০ লাখ টাকা ঋণ নেয় অন্য সংস্থাটি। ধাপে ধাপে আরও বেশ কিছু টাকা লোণ নেওয়া হয়। ব্যাঙ্কের অভিযোগ, ঋণ নেওয়ার পরই চুক্তি লঙ্ঘন করতে থাকে দু’টি সংস্থা। ই দু’টি ফিনান্স সংস্থা ও তার কর্তাদের বিরুদ্ধে সিবিআই মামলা দায়ের করে।তারই ভিত্তিতে এদিন এই আলিপুরের সংস্থার দুই কর্ণধারের বাড়িতে এদিন সকাল সকাল পৌঁছে যান সিবিআই আধিকারিকরা।